Et bilde som inneholder tekst, Font, Grafikk, grafisk design

Automatisk generert beskrivelse

**Kvitteringer**

**Forberedelse Kvitteringer:** Samle inn kvitteringer på forhånd. Dette kan elevene bidra med. Annet: A3-ark, lim stifter, blyant og farger/tusjer. 

|  |  |  |
| --- | --- | --- |
| Hva | Hvordan | Hvorfor |
| Lærerstyrt samtale om kvitteringer | Lærer viser frem kvitteringer og spør elevene om de vet hva det er. Få frem elevenes erfaringer med kvitteringer. | Aktivere elevenes forkunnskaper om kvitteringer og knytte det til matematikkfaget. |
| Gruppearbeid «å sette teksten i en kontekst» | Elevene arbeider i par eller grupper på tre. Del ut én kvittering, et A3-ark og en limstift til hver gruppe. A3-arket kan enten være tomt eller bruk mal. Elevene limer kvitteringen på venstre side for midten av arket. La de deretter finne på en historie som passer til kvitteringa. Be de skrive i stikkordsform og evt. Tegne på venstre side (de skal bruke høyre side senere).  “Nå skal dere tenke på hvem som har handlet. Hva skal han/hun? Når på dagen er det? Er det i forbindelse med skole/jobb/ferie/hverdag? Forbered dere på å dele historien deres med resten av klassen.»  [Eksempelark og mal – kvitteringer](https://leselop.usn.no/wp-content/uploads/2025/08/Eksempelark-og-mal-kvitteringer.pdf) [Eksempler kvitteringer](https://leselop.usn.no/wp-content/uploads/2025/08/Eksempler-Kvitteringer.pdf) | Vi arbeider med å sette den matematiske teksten inn i en tenkt autentisk kontekst og knytte matematikken i skolen til verden utenfor. Vi aktiviserer også det kreative og innovative hos elevene. |
| Historiedeling | Elevene deler historiene de har laget med resten av klassen. | For å fremheve ulike kontekster og også se hva elevene bruker av teksten til å underbygge historien og gjøre den realistisk. |
| Snu og snakk | Elevene skal snakke om hvilke elementer på kvitteringen de benyttet til å lage historien og skrive det ned på arket:  «Hva annet legger de merke til på kvitteringen? For eksempel struktur, oppsett verbaltekst, symboler, … Skriv det ned på arket.» | Hensikten er å sette fokus på strukturen til en kvittering og hvor mye det står der som vi egentlig vanligvis ikke leser. |
| Lærerstyrt samtale | La elevene dele hvilke elementer de benyttet og begrunne. Koble til matematiske temaer som elevene jobber med eller har jobbet med ved å for eksempel bruke listen over varer, deres pris og totalsum eller området om mva. Eller andre tall på kvitteringen som datoer og andre tall.  Aktuelle matematiske temaer er f.eks. addisjon (summen av prisene), subtraksjon (eventuelle rabatter), negative tall (penger tilbake eller rabatter), multiplikasjon (flere av noen varer eller kg-pris), divisjon (dele utgifter på flere), prosent (merverdiavgift eller rabatt), sammensatte enheter (pris/kg) funksjoner (det man skal betale som funksjon av antall), økonomi osv... | Hensikten er igjen å sette fokus på strukturen til teksten, men også å koble matematikken på skolen til virkeligheten. Her via kvitteringer. |
| Lineærlesing av kvittering | La en elev lese kvittering fra topp til der det er naturlig å stoppe. Pass på at eleven (og lytterne) rekker å oppleve at det ikke er en egnet strategi. | Hensikten er at elevene selv skal oppleve at det er uhensiktsmessig å lese alle tekster lineært. |
| Lærerstyrt samtale | Samtale om opplevelsen av lineær lesing av kvitteringer. Får de med seg det de leser? Gir det mening? Var det vanskelig, hvorfor? Spør elevene om de synes denne strategien egner seg. Ha en samtale om hvordan man leser kvitteringer kontra bøker (fra venstre til høyre og fra topp til bunn). Hvordan fungerer denne strategien på kvitteringer? Spør både eleven som leste OG de som lyttet. | Hensikten er at elevene skal tenke over og sette ord på at vi leser ulike tekster på ulike måter og at det er en dårlig lesestrategi å lese en kvittering lineært. Dette kan også kobles til lesing av andre tekster i matematikk som tekstoppgaver og lærebøker i matematikk. |
| Sammenligning av kvitteringer | Del ut én kvittering til, til hvert par/gruppe (gjerne bruke egne som de har tatt med). Denne kan også limes på A3-arket. La de se på kvitteringene og diskutere likheter og ulikheter. Be elevene skrive på arket.  Se eksempelark for forslag til utforming. Gjerne vis elevene på et eget ark.  [Eksempler-ark](https://leselop.usn.no/wp-content/uploads/2025/08/Eksempelark-og-mal-kvitteringer.pdf) | Få elevene til å tenke gjennom felles trekk på kvitteringer og forskjeller. |
| Samtale om tekststruktur | Elevene deler det de diskuterte  Modeller: ring rundt ulike elementer på kvitteringen (bruk ulike farger) og snakk om hva slags informasjon man får fra de ulike elementene. La elevene deretter gjøre det selv på sine kvitteringer på a3-arket. Forslag til elementer: klokkeslett for kjøp, totalsum, antall varer, adresse, logo, varelisten, mva …  Lærerstyrt samtale og finneoppgaver: Bruk elementene elevene har ringet rundt til å snakke om struktur på kvitteringer. Bruk det de nå vet til å svare raskt på finneoppgaver: “Hvor på kvitteringen finner man adresse, totalsum, ...”. | Dette er ment å skape bevissthet rundt tekststruktur. Fokusere på hvordan teksters struktur og kjennskap til den kan hjelpe lesing. |
| Exit-refleksjon | Spør elevene: Hvordan kan du lese en kvittering?  Be elevene skrive ned minst to punkter hver på A3-arket før de går ut/leseløpet avsluttes.  Kan også vise utenlandske kvitteringer og snakke om hvor mye vi kan forstå av disse ut fra struktur.  [Kvitteringer utenlandske](https://leselop.usn.no/wp-content/uploads/2025/08/Kvitteringer-utenlandske.pdf) | For å se hva elevene har fått ut av økten og hva de sitter igjen med. |